แท้จริงแล้ว FOREX คืออะไร ? แบบเข้าใจง่าย ๆ
ความจริงแล้ว FOREX คืออะไรกันแน่ ? ลงทุนแมนจะเล่าให้ฟัง
25 ก.ย. 2565

แท้จริงแล้ว FOREX คืออะไร ? แบบเข้าใจง่าย ๆ /โดย ลงทุนแมน
“FOREX 3D” กลโกงแชร์ลูกโซ่ ที่สร้างความเสียหายให้คนไทย ระดับ 40,000 ล้านบาท
ความเสียหายที่เกิดขึ้น อาจทำให้หลายคนเข้าใจผิด
บ้างก็ว่า FOREX คือ แชร์ลูกโซ่
บ้างก็ว่า FOREX คือ การพนัน
ความจริงแล้ว FOREX คืออะไรกันแน่ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จริง ๆ แล้ว FOREX ย่อมาจาก Foreign Exchange 
แปลตรงตัวเลยก็คือ การซื้อขายแลกเปลี่ยนสกุลเงินต่างประเทศ
ก็ต้องบอกว่า การแลกเปลี่ยนสกุลเงินระหว่างประเทศมีมานาน 
นานเท่า ๆ กับที่เราเริ่มมีการซื้อขายสินค้าระหว่างประเทศ
โดยตลาด FOREX แห่งแรก เกิดขึ้นตั้งแต่ 500 ปีที่แล้วในเมืองอัมสเตอร์ดัม ประเทศเนเธอร์แลนด์
แต่ช่วงที่นับว่าเป็นยุคใหม่ของตลาด FOREX ก็คือปี 1973 หรือเกือบ 50 ปีที่แล้ว
เมื่อสหรัฐอเมริกายกเลิกระบบ Bretton Woods ที่ให้แต่ละประเทศตรึงอัตราแลกเปลี่ยนไว้กับดอลลาร์สหรัฐ 
หลังจากนั้นค่าเงินของแต่ละประเทศก็ลอยตัว และเคลื่อนย้ายได้อย่างอิสระ
สำหรับตลาด FOREX นับเป็นตลาดการเงินที่ใหญ่ที่สุดในโลก 
และมีการซื้อขายกันตลอดทั้ง 24 ชั่วโมง เป็นเวลา 5 วันต่อสัปดาห์ หยุดเฉพาะวันเสาร์และวันอาทิตย์
ถ้าถามว่าตลาด FOREX ใหญ่แค่ไหน ?
เราลองเอาปริมาณการซื้อขายมาเทียบกับตลาดหุ้นที่เราคุ้นเคย
- ตลาดหุ้นอันดับ 1 ของไทยคือ SET
มีปริมาณการซื้อขาย 70,000 ล้านบาทต่อวัน
- ตลาดหุ้นอันดับ 1 ของโลกคือ NYSE ประเทศสหรัฐอเมริกา
มีปริมาณการซื้อขาย 830,000 ล้านบาทต่อวัน
- ในขณะที่ตลาด FOREX มีปริมาณการซื้อขาย 245,000,000 ล้านบาทต่อวัน
หรือใหญ่กว่าตลาดหุ้นอันดับ 1 ของโลกถึง 300 เท่า..
เหตุผลที่มีปริมาณการซื้อขายมากขนาดนี้ ก็เป็นเพราะว่าการซื้อขายแลกเปลี่ยนสกุลเงินต่างประเทศนั้น แทรกซึมอยู่ในทุกกิจกรรมของคนทั้งโลก
ผู้เล่นหลัก ๆ ในตลาดนี้คือ สถาบันการเงิน, ธนาคารกลางของแต่ละประเทศ, กองทุน และ Hedge Fund, บรรษัทข้ามชาติ รวมถึงนักลงทุนรายย่อย
โดยการซื้อขาย FOREX นั้น สามารถแบ่งออกเป็น 3 วัตถุประสงค์
1. เพื่อการใช้งาน
เช่น แลกเพื่อนำไปทำธุรกรรมทางการเงิน หรือลงทุนในต่างประเทศ 
หรือแม้แต่การที่เราแลกเงิน เพื่อไปเที่ยวต่างประเทศ หรือซื้อของออนไลน์จากต่างประเทศ ก็เท่ากับว่าเราได้เป็นส่วนหนึ่งของตลาด FOREX แล้ว
2. เพื่อการป้องกันความเสี่ยง หรือ Hedging
เช่น กองทุนที่ลงทุนในหุ้นต่างประเทศ จะทำสัญญาซื้อขายสกุลเงินต่างประเทศเอาไว้ล่วงหน้า 
เพื่อป้องกันความผันผวนของค่าเงิน และอาจมีผลต่อ Performance ของกองทุน
สำหรับธุรกิจที่เกี่ยวข้องกับการส่งออกหรือนำเข้า ก็สามารถ Hedge ค่าเงินได้เช่นกัน
เพื่อไม่ให้ความผันผวนของค่าเงิน มากัดกินกำไรที่ได้จากการทำธุรกิจ
3. เพื่อการเก็งกำไร
สำหรับนักลงทุนกลุ่มนี้ จริง ๆ แล้วไม่ได้ต้องการนำสกุลเงินต่างประเทศไปใช้ทำอะไร
แต่จะหาโอกาสทำกำไรจากความผันผวนของค่าเงินในแต่ละสกุล
ยกตัวอย่าง การเก็งกำไร FOREX
ในตลาด FOREX จะมีมากกว่า 170 สกุลเงิน
แต่ในการซื้อขาย เราจะซื้อขายกันเป็น “คู่สกุลเงิน”
เช่น EUR/USD = 1.15 หมายความว่า
1 ปอนด์สเตอร์ลิง มีค่าเท่ากับ 1.15 ดอลลาร์สหรัฐ
ถ้าเราคาดการณ์ว่าในอนาคต
เงินสกุลยูโรจะแข็งค่าขึ้น เมื่อเทียบกับดอลลาร์สหรัฐ ก็ให้ซื้อยูโร
แต่ถ้าคิดว่า เงินยูโรจะอ่อนค่าลง ก็ให้ขายยูโร
ถ้าหากคาดการณ์ทิศทางได้ถูกต้อง เราก็จะได้กำไร
ซึ่งค่าเงินจะแข็งหรืออ่อนนั้น ก็เป็นไปตาม Demand และ Supply
แต่ปัจจัยที่มีผลต่อ Demand และ Supply ของสกุลเงินนั้น มีมากมายเหลือเกิน
ไม่ว่าจะเป็น เศรษฐกิจโลก, นโยบายการเงินและอัตราดอกเบี้ย, การเมือง, ภัยพิบัติ, โรคระบาด ไปจนถึงสงคราม
วันนี้ ตัวเลขการจ้างงานในยุโรปดีขึ้น เงินยูโรอาจจะแข็งค่าขึ้น 
แต่อีกวันรัสเซียประกาศปิดท่อส่งก๊าซธรรมชาติ เงินยูโรก็อ่อนค่าลงได้ทันที
เรียกได้ว่าทุกสิ่งบนโลก ล้วนแล้วแต่มีผลต่อราคาในตลาด FOREX ทั้งสิ้น
แล้วข้อดีของ FOREX มีอะไรบ้าง ?
- มีสภาพคล่องที่สูงมาก ๆ จากปริมาณการซื้อขายถึง 245 ล้านล้านบาทต่อวัน 
เปิดตลอด 24 ชั่วโมง เป็นเวลา 5 วันต่อสัปดาห์ ทำให้ตลาดมีประสิทธิภาพสูงมาก และยากต่อการปั่นราคาโดยบุคคลใดบุคคลหนึ่ง นั่นหมายความว่า ราคาที่เกิดขึ้นเป็นราคาตลาดที่สะท้อนปัจจัยทั้งหมด ที่ส่งผลต่ออัตราแลกเปลี่ยนในขณะนั้นแล้ว
- ค่าธรรมเนียมการซื้อขายต่ำ เมื่อเทียบกับการลงทุนประเภทอื่น และบางโบรกเกอร์ก็ไม่คิดค่าธรรมเนียมการซื้อขายเลย
แต่โบรกเกอร์จะคิดค่าบริการจากส่วนต่างของราคาเสนอขาย (Bid) และราคาเสนอซื้อ (Ask) แทน 
เหมือนเวลาเราไปแลกเงินสกุลต่างประเทศที่ธนาคาร หรือเวลาซื้อขายทองคำที่ร้านทองนั่นเอง
- สามารถทำกำไรได้ทั้งขาขึ้นและขาลง ต่างจากหุ้นที่เราจะได้กำไรเฉพาะตอนราคาขึ้นเท่านั้น
- มี Leverage หรืออัตราทด ซึ่งใช้ทุนเพียงเล็กน้อย ก็สามารถทำกำไรมหาศาลได้ 
เช่น เรา Leverage 100 เท่า ถ้าสกุลเงินเปลี่ยนแปลง 1% ก็เท่ากับเราได้กำไร 100%
แต่อย่าลืมว่า ถ้าเดาผิดทางก็ขาดทุนมหาศาลได้เช่นกัน
ส่วนข้อเสียของ FOREX ก็คือ
- มีปัจจัยมากมายที่มีผลต่อค่าเงิน ทำให้วิเคราะห์ค่อนข้างยาก และมีความผันผวนของราคาสูง
- ยังไม่มีโบรกเกอร์ที่เป็นบุคคลทั่วไปรายใด ได้รับใบอนุญาตจากธนาคารแห่งประเทศไทย ในการทำแพลตฟอร์ม FOREX เพื่อการลงทุนหรือเก็งกำไรของบุคคลธรรมดา
จากข้อเสียนี้เอง มิจฉาชีพจึงนำมาเป็นช่องโหว่ เพื่อหลอกลวงผู้ที่อยากลงทุน
เมื่อการวิเคราะห์ดูเป็นเรื่องที่ยากมาก และปัจจัยที่มีผลกระทบ
ต่อทิศทางของค่าเงิน ก็ค่อนข้างไกลตัวคนทั่วไป
กลุ่มมิจฉาชีพจึงตั้งตัวขึ้นมาเป็นเซียน 
สร้างเครื่องมือวิเคราะห์ โชว์กราฟยาก ๆ 
หรือเสนอระบบซื้อขายอัตโนมัติที่ดูน่าเชื่อถือ 
พร้อมกับการันตีผลกำไรสูงเกินกว่าความเป็นจริง..
อีกข้อหนึ่ง เมื่อการซื้อขายต้องทำผ่านโบรกเกอร์ต่างประเทศเท่านั้น 
กลุ่มมิจฉาชีพจึงทำหน้าที่รับฝากเงินจากนักลงทุนทั่วไป และอ้างว่าจะช่วยนำไปเทรดให้
แต่ความจริงแล้วอาจไม่ได้นำไปเทรดจริง
สรุปแล้ว FOREX ก็คือตลาดการเงินที่ใหญ่ที่สุดในโลก มีมานานเกือบ 50 ปี
แม้ข้อกำหนดในเรื่องของโบรกเกอร์จะยังไม่ถูกกฎหมายในประเทศไทย
แต่ FOREX ก็ทำได้ผ่านทางสถาบันการเงิน และในระดับสากลนั้น ก็นับเป็นเครื่องมือทางการเงินที่ใช้กันเป็นปกติ
ที่น่าสนใจก็คือ
สำหรับแชร์ลูกโซ่นั้น ก็มีมายาวนานไม่แพ้ FOREX และรูปแบบแทบจะไม่ต่างจากเดิมเลย
คือหลอกให้คนนำเงินมาลงทุน และการันตีผลตอบแทนที่สูงเกินจริง
โดยนำเงินจากคนใหม่มาให้คนเก่า
จะต่างกันก็คือ มีสินทรัพย์ที่นำมาหลอกลวง ที่เปลี่ยนไป เท่านั้นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-